b"\n_START_ARTICLE_\nNur Devlet\n_START_SECTION_\nGovern a Crimea\n_START_PARAGRAPH_\nA la mort d'Haci I Giray el 1466 va esclatar rivalitats entre els seus fills i Nur Devlet, el fill gran, va prendre el poder per\xc3\xb2 el 1567 fou enderrocat per Mengli o Me\xc3\xb1li I Giray el 1467 que nom\xc3\xa9s es va mantenir uns mesos i Nur Devlet va recuperar el control. El 1467 va enviar una ambaixada a Pol\xc3\xb2nia anunciant la seva pujada al tron i emanant la continuaci\xc3\xb3 de l'alian\xc3\xa7a en els mateixos termes que amb el seu pare. Pol\xc3\xb2nia va respondre cortesament en termes favorables._NEWLINE_En una nova ofensiva Me\xc3\xb1li I Giray, amb suport dels genovesos, va tornar a prendre el poder el gener del 1469. Nur Devlet es va refugiar a Moscou._NEWLINE_El 1475 els otomans, a petici\xc3\xb3 del beg de Shirin, van anar al khanat i van capturar a Me\xc3\xb1li I Giray per\xc3\xb2 la seva expedici\xc3\xb3 no anava dirigida contra el khan sin\xc3\xb3 contra els genovesos. La captura del khan (tancat al castell de les Set Torres) va portar a la recuperaci\xc3\xb3 del poder pel seu germ\xc3\xa0 Nur Devlet, reconegut pels turcs. Per\xc3\xb2 els otomans van entrar en guerra contra Mold\xc3\xa0via i van demanar a Nur d'enviar un contingent en suport dels turcs per fer una diversi\xc3\xb3, i Nur Devlet no ho va poder fer, potser perqu\xc3\xa8 encara no havia consolidat la seva autoritat. Llavors el sult\xc3\xa0 va alliberar a Me\xc3\xb1li a canvi de fer-se vassall otom\xc3\xa0. Es diu que li va donar un ex\xc3\xa8rcit i no est\xc3\xa0 clar si l'objectiu era enderrocar a Nur Devlet, per\xc3\xb2 si fou aix\xc3\xad no hi va ser a temps perqu\xc3\xa8 aquest fou derrotat i expulsat de Crimea el 1476 per Ahmad Khan de l'Horda d'Or que va nomenar khan al seu nebot Janibeg Khan. M\xc3\xa9s probablement fou despr\xc3\xa9s de la conquesta de Crimea per l'Horda d'Or quan els otomans van donar l'ex\xc3\xa8rcit a Me\xc3\xb1li (1477) i fou llavors quan aquest va dominar Crimea (1478).\n_START_SECTION_\nExili a R\xc3\xbassia i govern a Kasimov\n_START_PARAGRAPH_\nDespr\xc3\xa9s de ser expulsat del tron de Crimea per tercera vegada el 1476 es va retirar amb el seu germ\xc3\xa0 Haydar Giray a Litu\xc3\xa0nia i despr\xc3\xa9s a R\xc3\xbassia vers 1480; en aquest any el seu fill Ber Devlet fou assassinat per un t\xc3\xa0tar i Nur Devlet va matar al culpable amb les seves pr\xc3\xb2pies mans. Poc despr\xc3\xa9s Haydar era desterrat pel gran pr\xc3\xadncep a Vologda. Nur Devlet va prendre part a la lluita contra l'Horda d'Or i mentre el gran pr\xc3\xadncep enfrontava als t\xc3\xa0tars, Nur Devlet feia una diversi\xc3\xb3 i capturava la capital; fou probablement com a recompensa que el gran pr\xc3\xadncep el va nomenar khan de Kasimov quan va morir Daniyar Khan el 1486._NEWLINE_Murtaza Khan de l'Horda d'Or, enemic jurat de Me\xc3\xb1li I Giray (germ\xc3\xa0 de Nur Devlet), li va escriure per formar una alian\xc3\xa7a entre la Gran Horda, Kasimov i Moscou contra el khan de Crimea, per\xc3\xb2 l'operaci\xc3\xb3 no va reeixir. No torna a ser esmentat despr\xc3\xa9s del 1487 per\xc3\xb2 hauria mort no abans del 1498 ni despr\xc3\xa9s del 1503. El va succeir el seu fill Satilghan Khan."